آذربایجان میللی  آغساققاللاریندان‌ "حسن دمیرچی" بو صاباح تبریزده وفات ائتدی
الده ائدیلن بیلگیلره گؤره "حسن دمیرچی" گونش  تقویمی 03.04.1397 میلادی تقویمی  24.06.2018 –ده  تبریزده عالی نسب خسته‌خاناسیندا دونیاسینی دییشدیردی.
اوستاد دمیرچی تخمینن بیر آی اؤنجه اورک راحاتسیزلیغی سببی ایله خسته‌خانایا قالدیریلیب عملیات اولونموشدور. عمومی وضعیتی یاخجیلاشمایا اوز توتموشکن بیر نئچه گون سونرا خسته لیغی تکرار آغیرلاشمیشدیر.
اوستاد حسن دمیرچی(آذربایجان) 1320-جی ایلده تبریزده آنا‌دان اولموش‌دور.
شاعر، یازیچی و موسیقیچی اولان حسن  عمر بویو اؤز تورپاق‌لارینا و آذربایجان مدنیتینه خیدمت ائتدی و اونون بو خیدمت‌لریندن اؤتورو آذربایجان خالقی بو دگرلی اینسانا‌ "حسن آذربایجان" آدینی وئردی.
گونئی آذربایجاندا، آذربایجان موغامی و کلاسیک موسیقی‌سی‌نین ان بؤیوک خادیملریندن بیریسیدی.
حسن دمیرچی، رحمتلیک پروفسور محمد تقی زهتابی و دیگر بیر نئچه یولداشی ایله بیرلیکته، 1365-جی ایلده تبریزین "آذربایجان مدنیت اوجاغی"نینین قوروجولاری آراسیندایدی. اوستاد دمیرچی او دؤورده مدنیت اوجاغی‌نینی موسیقی شعبه‌سی‌نین مسئولو سئچیلدی.
بو مدنیت اوجاغی آذربایجان موسیقی‌سینده  گئنیش فعالیت گؤستریب بو ساحده بؤیوک اینسانلار یئتیشدیردی.
بو درنک‌ین درسلیک‌لرینده تار، کامانچا، قارمان، قارا زینا، قالاوال و ... کیمی آذربایجان موسیقی آلت‌لری تدریس اولونوردو.
هم ده بو درنک‌ده آذربایجان  رقصی و موسیقیسی و اوخومالاری اؤیردیلیر. حسن دمیرچی موغام موسیقی تحصیلی‌ باره‌ده نئچه جیلدلیک کیتاب یایینلادی.
